text: [{"text_idx": "#000005", "text": "Meira jaligt hugflog i\u0301 fer\u00f0avinnu"}, {"text_idx": "#000006", "text": "Samhaldfesti tryggjar v\u00f8kstur i\u0301 fer\u00f0avinnu"}, {"text_idx": "#000007", "text": "Skal fer\u00f0afo\u0301lkatali\u00f0 \u00f8kjast, ma\u0301 innsatsurin eisini \u00f8kjast"}, {"text_idx": "#000010", "text": "Eins og fiskur ikki svimur upp a\u0301 land av s\u00e6r sja\u0301lvum, koma fer\u00f0afo\u0301lk heldur ikki til F\u00f8roya av s\u00e6r sja\u0301lvum. Onkur ma\u0301 u\u0301t at gera n\u00f8kur ha\u0301l a\u0301 r\u00f8ttu mi\u00f0unum. Ta\u00f0 krevur orku, sum fer\u00f0avinnan einsam\u00f8ll ikki tykist at hava i\u0301 l\u00f8tuni. Elin Brimheim Heinesen huglei\u00f0ir i\u0301 hesi greinini um, hvi\u0301 fleiri \u2013 b\u00e6\u00f0i almennar og privatar \u2013 i\u0301l\u00f8gur mugu til, og hvussu no\u0301gv."}, {"text_idx": "#000013", "text": "Gyltasta h\u00f8vi i\u0301 langa ti\u0301\u00f0 at selja F\u00f8royar\nF\u00f8royingar hava fingi\u00f0 eitt o\u0301metaliga gylt h\u00f8vi, sum gleppur teimum av hondum, um h\u00f8vi\u00f0 ikki ver\u00f0ur gagnny\u0301tt til fulnar nu\u0301. Fo\u0301lk tykjast ikki at hava gj\u00f8rt s\u00e6r heilt greitt enn, hvussu no\u0301gv verd tann appelsinin er, sum f\u00f8royingar fingu blaka\u00f0 i\u0301 turbanina fyri ikki so langari ti\u0301\u00f0 si\u0301\u00f0ani. Men henda appelsinin er bara naka\u00f0 verd, um f\u00f8royingar duga at gagnny\u0301ta hana. Nemliga tann st\u00f8\u00f0a, F\u00f8royar fingu fra\u0301 National Geographic Traveler sum besta og mest o\u0301spilta oyggjaland i\u0301 ver\u00f0ini. Hetta letur ein veldugan \u2013 og i\u0301 l\u00f8tuni vaksandi \u2013 markna\u00f0 upp fyri f\u00f8royingar, nemliga ta\u00f0 skjo\u0301tt vaksandi tali\u00f0 av na\u0301ttu\u0301ru- og mentanara\u0301huga\u00f0um fer\u00f0afo\u0301lkum i\u0301 heiminum, har ein bo\u00f0skapur um ta\u00f0 besta, mest upprunaliga og o\u0301spilta oyggjasamfelagi\u00f0 fellir eitt turt sta\u00f0."}, {"text_idx": "#000016", "text": "Fjarskotnari lond hepnast, so F\u00f8royar kunnu eisini\nMen enn tykist at vera ein u\u0301tbreiddur o\u0301tti fyri, at ta\u00f0 ikki loysir seg fyri f\u00f8royska samfelagi\u00f0 at gera st\u00f8rri (almennar) i\u0301l\u00f8gur i\u0301 fer\u00f0avinnu. Helst hevur eingin enn megna\u00f0 at sannf\u00f8rt fo\u0301lk um, at ta\u00f0 l\u00f8nar seg. Ta\u0301 fo\u0301lk hava fatan av, at ta\u00f0 gongur aftur eftir h\u00e6li, og sja\u0301lvt fer\u00f0avinnufo\u0301lk tykjast at ivast i\u0301, um F\u00f8royar hava no\u0301g sto\u0301ra atdra\u0301ttarmegi, hv\u00f8r torir so at gera i\u0301l\u00f8gur i\u0301 fer\u00f0avinnu? Um fer\u00f0avinnan sja\u0301lv ikki tykist sannf\u00f8rd um vir\u00f0i av F\u00f8royum sum fer\u00f0aland, hvussu kann hon so sannf\u00f8ra F\u00f8roya fo\u0301lk um, at ta\u00f0 kann loysa seg at blaka pengar eftir fer\u00f0avinnu? Og hvussu kunnu f\u00f8royingar sannf\u00f8ra onnur u\u0301ti i\u0301 heimi um at keypa eina fer\u00f0 til F\u00f8roya, ta\u0301 tey sja\u0301lvi ivast i\u0301, um ein sli\u0301k fer\u00f0 er ta\u00f0 verd?"}, {"text_idx": "#000017", "text": "F\u00f8royingar tosa t.d. ofta um, at hetta ve\u00f0ri\u00f0 er einki at bjo\u0301\u00f0a fer\u00f0afo\u0301lki, men eg eri perso\u0301nliga sannf\u00f8rd um, at ta\u00f0 hv\u00f8rki er ve\u00f0rinum ella landinum, ta\u00f0 er gali\u00f0 vi\u00f0. Ta\u00f0 hava National Geographic Traveler kanningin og o\u0301teljandi jaligar fer\u00f0afra\u0301sagnir fra\u0301 u\u0301tlendingum sannf\u00f8rt meg um. Fer\u00f0afo\u0301lk eru tv\u00f8rturi\u0301mo\u0301ti ofta jaliga bilsin um, at ve\u00f0ri\u00f0 er betri og na\u0301ttu\u0301ran meira sto\u0301rsligin, enn tey h\u00f8vdu v\u00e6nta\u00f0. Ta\u00f0 eru eisini fleiri d\u00f8mi um, at lond hava hepnast vi\u00f0 fer\u00f0avinnu, sum liggja longur burtur av lei\u00f0 enn F\u00f8royar, vi\u00f0 kanska f\u00e6rri attraktio\u0301num, enn F\u00f8royar hava \u2013 eisini lond vi\u00f0 kanska li\u0301ka so ella meira avbjo\u0301\u00f0andi ve\u00f0urlag. Ta\u00f0 r\u00e6\u00f0ur \u2018bara\u2019 um at skapa ho\u0301skandi karmar um upplivingarnar og gera t\u00e6r l\u00e6ttari tilgeingiligar."}, {"text_idx": "#000018", "text": "T\u00e6r undranarverdu og heilt serst\u00f8ku na\u0301ttu\u0301ruupplivingar, F\u00f8royar kunnu bjo\u0301\u00f0a, bera langt, men jaliga upplivingin hja\u0301 fer\u00f0afo\u0301lkunum er eisini i\u0301 sto\u0301ran mun tengd at, hv\u00f8rjum karmum upplivingarnar upplivast i\u0301 \u2013 tvs. b\u00e6\u00f0i hvussu go\u0301\u00f0ar t\u00e6nasturnar eru, og hvussu v\u00e6l fer\u00f0aupplivingin sum heild hongur saman fra\u0301 byrjan til enda."}, {"text_idx": "#000021", "text": "F\u00f8royar frammanfyri no\u0301gv onnur lond\nFer\u00f0avinnan i\u0301 F\u00f8royum ynskir s\u00e6r sja\u0301lvandi st\u00f8\u00f0ugan v\u00f8kstur og o\u0301ttast i\u0301 l\u00f8tuni fyri si\u0301num livibrey\u00f0i, ti\u0301 hon hevur uppliva\u00f0 eina minni afturgongd. Hesin o\u0301tti skal sja\u0301lvandi takast i\u0301 a\u0301lvara, og okkurt ma\u0301 gerast her og nu\u0301 fyri at venda gongdini. Men samstundis er ney\u00f0ugt ikki at fella i\u0301 fa\u0301tt, at peika eftir syndabukkum ella gera panikkloysnir. Politikkarar hava higartil havt lyndi til at kvetta a\u0301 stokkinum, um alt ikki gongur eftir vild, men ta\u00f0 er eingin loysn. Alt arbei\u00f0i\u00f0, sum hevur veri\u00f0 gj\u00f8rt higartil i\u0301 fer\u00f0avinnuni, hevur ho\u0301ast alt ikki veri\u00f0 av lei\u00f0, og ta\u00f0, i\u00f0 hevur veri\u00f0 gj\u00f8rt v\u00e6l, hevur uppibori\u00f0 at vera vi\u00f0urkent og ma\u0301 ikki blakast burtur. Ta\u00f0 ma\u0301 bera til at byggja vi\u0301\u00f0ari a\u0301 t\u00e6r go\u0301\u00f0u royndirnar."}, {"text_idx": "#000026", "text": "Eisini havast fo\u0301lk at, hvi\u0301 so no\u0301gv eldri fo\u0301lk fer\u00f0ast til F\u00f8roya. Hvi\u0301 koma ikki fleiri yngri, ver\u00f0ur spurt. Til tess er at siga, at her fylgja F\u00f8royar eisini sama mynstri sum i\u0301 flest \u00f8\u00f0rum londum. I\u0301 altjo\u0301\u00f0a h\u00f8pi eru ta\u00f0 heilt einfalt tey, sum eru yvir 45, sum fer\u00f0ast no\u0301gv mest, ti\u0301 tey hava flest pengar og eru minst bundin. So har eru F\u00f8royar eisini li\u0301ti\u00f0 \u00f8\u00f0rvi\u0301si enn flest onnur lond. Ta\u00f0 er ein fyrimunur at fa\u0301a ju\u0301st hesi fo\u0301lkini a\u0301 vitjan, ti\u0301 tey fara v\u00e6l um og leggja lutvi\u0301st v\u00e6l fleiri pengar eftir seg, enn yngri ma\u0301lbo\u0301lkar."}, {"text_idx": "#000027", "text": "Og hvat f\u00e6st so burturu\u0301r? spyrja fo\u0301lk. Ta\u00f0 er torf\u00f8rt at siga neyvt, men hv\u00f8rt fer\u00f0afo\u0301lki\u00f0 \u2013 tvs. vanligt fer\u00f0afo\u0301lk, sum gistir millum tveir dagar og nakrar vikur \u2013 leggur i me\u00f0al um 8-10.000 kr. eftir seg (cruisepassagerar to\u0301 v\u00e6l minni \u2013 kanska um 1.000 kr. hv\u00f8r.) Hetta eru mett me\u00f0alt\u00f8l, grunda\u00f0 a\u0301 altjo\u0301\u00f0a kanningar. Sum er, leggja tey umlei\u00f0 40-50.000 fer\u00f0afo\u0301lk, sum fer\u00f0ast i\u0301 F\u00f8royum, sostatt sannli\u0301kt a\u0301 lei\u00f0 400 mio\u0301. kr. eftir seg um a\u0301ri\u00f0. Hetta merkir, at gj\u00f8rdu i\u0301l\u00f8gurnar koma fleirfalda\u00f0 aftur til samfelagi\u00f0. Ta\u00f0 er ho\u0301ast alt ikki heilt einki, ho\u0301ast fer\u00f0avinnan kundi ynskt s\u00e6r at fa\u0301a meira burturu\u0301r hv\u00f8rjum fer\u00f0afo\u0301lki ella fleiri fer\u00f0afo\u0301lk, ti\u0301 F\u00f8royar hava kapasitet til fleiri."}, {"text_idx": "#000035", "text": "Fo\u0301lk vita, at ein v\u00e6lvirkandi fiskivinna krevur i\u0301l\u00f8gur. Ta\u00f0 kostar no\u0301gv at fiska, hagrei\u00f0a og selja fisk \u2013 at keypa fiskiskip, virki, ambo\u00f0 og at menna s\u00f8luli\u00f0. Ho\u0301ast eingin trygd er fyri, at vinnan gevur avlop tey fyrstu mongu a\u0301rini, so gera fo\u0301lk i\u0301l\u00f8gurnar kortini. Ta\u00f0 sny\u0301r seg ju\u0301 m.a. eisini um arbei\u00f0spla\u0301ss. M\u00e6r er sagt, at tey seinastu 10 a\u0301rini eru i\u0301l\u00f8gur gj\u00f8rdar uppa\u0301 heilar 2 mia. kr. i\u0301 ein fiskiflota, sum ti\u0301anverri hevur ilt vi\u00f0 at gjalda rentur og avdr\u00f8g av si\u0301ni egnu skuld. Ta\u00f0 er kanska ikki so l\u00f8gi\u00f0, ta\u0301 ein hevur i\u0301 huga, at fiskiflotin arbei\u00f0ir undir sera truplum umst\u00f8\u00f0um vi\u00f0 ofta la\u0301gum og skiftandi fiskapri\u0301sum, har fiskiskipini eru noydd at fiska av sera o\u0301st\u00f8\u00f0ugum og ofta ni\u00f0urfiska\u00f0um stovnum, sum eru avmarka\u00f0ir vi\u00f0 kvotum ella fiskid\u00f8gum."}, {"text_idx": "#000036", "text": "Harumframt er ta\u00f0 truplari enn fyrr at fa\u0301a tey ungu til at fara til skips ella til at arbei\u00f0a fisk i\u0301 landi. Men kortini tykist ta\u00f0 ikki at vera tann sto\u0301ri trupulleikin at fa\u0301a fi\u0301gging til at gera i\u0301l\u00f8gur i\u0301 fiskiskip, sum kosta upp til try\u0301siffra\u00f0ar upph\u00e6ddir."}, {"text_idx": "#000038", "text": "Men ta\u00f0 kundi veri\u00f0 ynskiligt, at fleiri privatir i\u0301l\u00f8garar i F\u00f8royum vildu lagt li\u0301ka so no\u0301gv fyri, eisini ta\u0301 ta\u00f0 sny\u0301r seg um t.d. at byggja fer\u00f0avinnu upp. Fiskivinnan hevur helst na\u0301tt einum lofti fyri bur\u00f0ardygd, ti\u0301 hvussu no\u0301gv fiskiskip kla\u0301rar fiskatilfeingi\u00f0 at bera? Men fer\u00f0afo\u0301lk eru eitt so gott sum o\u0301avmarka\u00f0 tilfeingi\u00f0, har ongar kvotur eru a\u0301settar (enn), umframt at enn er langt til lofti\u00f0 fyri bur\u00f0ardygd, so her liggja no\u0301gvir o\u0301bru\u0301ktir vinnum\u00f8guleikar. Ta\u00f0 hev\u00f0i skjo\u0301tt kunna\u00f0 gj\u00f8rt sto\u0301ran mun, um ta\u00f0 var sama forsta\u0301ilsi i\u0301 almenninginum fyri, at ta\u00f0 krevur eisini i\u0301l\u00f8gur at fiska fer\u00f0afo\u0301lk. Onkur ma\u0301 gera i\u0301l\u00f8gur i\u0301 at finna r\u00f8ttu mi\u00f0ini og gera ha\u0301lini. F\u00f8royingar missa sto\u0301rar innt\u00f8kum\u00f8guleikar vi\u00f0 ikki at gera ta\u00f0."}]